ກອງປະຊຸມສໍາມະນາ ວ່າດ້ວຍ ການຈັດ ຕັ້ງປະຕິບັດສົນທິສັນຍາພາກພື້ນ ແລະ ສາກົນ ກ່ຽວກັບ ການຕ້ານອາຊະຍາກຳຂ້າມຊາດ ລວມທັງການຕ້ານການຄ້າມະ ນຸດ ໃຫ້ແກ່ເຈົ້າໜ້າທີ່ ແລະ ພະນັກງານພະແນກການຕ່າງປະເທດ ຂອງແຂວງພາກກາງ ແລະ ພາກໃຕ້ ໃນລະຫວ່າງວັນທີ 04-05 ມີນາ 2021, ທີ່ ແຂວງ ສະຫວັນນະເຂດ.
ໃນລະຫວ່າງວັນທີ 4-5 ມີນາ 2021 ທີ່ ຫ້ອງວ່າການ ແຂວງສະຫວັນນະເຂດ, ກະຊວງການຕ່າງປະເທດ, ກົມສົນທິ ສັນຍາ ແລະ ກົດໝາຍ ໄດ້ຈັດກອງປະຊຸມສຳມະນາ ວ່າດ້ວຍ ການຈັດຕັ້ງປະຕິບັດສົນທິສັນຍາພາກພື້ນ ແລະ ສາ ກົນ ກ່ຽວກັບ ການຕ້ານອາຊະຍາກຳຂ້າມຊາດ ລວມທັງການຕ້ານການຄ້າມະນຸດ ໃຫ້ແກ່ເຈົ້າໜ້າທີ່ ແລະ ພະນັກງານພະ ແນກການຕ່າງປະເທດ ຂອງແຂວງພາກກາງ ແລະ ພາກໃຕ້ ພາຍໃຕ້ການເປັນປະທານຂອງ ທ່ານ ທອງຜ່ານ ສະຫວັນເພັດຮອງລັດຖະມົນຕີກະຊວງການຕ່າງປະເທດ. ພິເສດ, ທ່ານ ນາງ ຫຼິງທອງ ແສງຕາວັນ, ຄະນະປະຈຳພັກແຂວງ, ຮອງເຈົ້າແຂວງແຂວງສະຫວັນນະເຂດ ໄດ້ໃຫ້ກຽດກ່າວຄຳເຫັນຕ້ອນຮັບ ແລະ ໄດ້ແຈ້ງສະພາບຈຸດພິເສດ ກໍຄື ທ່າແຮງບົ່ມຊ້ອນ ແລະ ຍຸດທະສາດໃນການພັດທະນາເສດຖະກິດ-ສັງຄົມ ຂອງແຂວງສະຫວັນນະເຂດ. ເຂົ້າຮ່ວມກອງປະຊຸມຄັ້ງນີ້ງມີຜູ້ຕາງໜ້າຈາກຂະແໜງການຕ່າງໆທີ່ກ່ຽວຂ້ອງຂອງແຂວງສະຫວັນນະເຂດ, ບັນດາເຈົ້າໜ້າທີ່ ແລະ ພະແນກການຕ່າງປະເທດ ຈາກແຂວງພາກກາງ ແລະ ພາກໃຕ້, ນັກວິທະຍາກອນ ຈາກສູນກາງ (ກະຊວງການຕ່າງປະເທດ, ກະຊວງປ້ອງກັນຄວາມສະຫງົບ, ກະຊວງແຮງງານ ແລະ ສະຫວັດດີການສັງຄົມ, ແລະ ສູນກາງສະຫະພັນແມ່ຍິງລາວ) ແລະ ພະນັກງານວິຊາການທີ່ກ່ຽວຂ້ອງເຂົ້າຮ່ວມ 60 ທ່ານຢ່າງພ້ອມພຽງ.
ຈຸດປະສົງຂອງກອງປະຊຸມສໍາມະນາຄັ້ງນີ້ ແມ່ນເພື່ອປະກອບສ່ວນເສີມສ້າງຄວາມຮັບຮູ້ ແລະ ຄວາມເຂົ້າໃຈ ກ່ຽວກັບ ເນື້ອໃນ ແລະ ບັນດາຫລັກການທີ່ສຳຄັນຂອງບັນດາສົນທິສັນຍາພາກພື້ນ ແລະ ສາກົນທີ່ພົວພັນເຖິງການຕ້ານອາຊະຍາກໍາຂ້າມຊາດ, ລວມທັງຕ້ານການຄ້າມະນຸດ ໃຫ້ແກ່ເຈົ້າໜ້າທີ່ ແລະ ພະນັກງານພະແນກການຕ່າງປະເທດຂອງ ແຂວງພາກກາງ ແລະ ພາກໃຕ້.
ໃນກອງປະຊຸມ ທ່ານ ທອງຜ່ານ ສະຫວັນເພັດ, ຮອງລັດຖະມົນຕີກະຊວງການຕ່າງປະເທດ ໄດ້ແຈ້ງວ່າ ໃນລະດັບສາກົນ, ໂດຍສະເພາະອົງການສະຫະປະຊາຊາດ ໄດ້ໃຫ້ຄວາມສໍາຄັນເປັນພິເສດ ຊຶ່ງໃນປີ 2010 ກອງປະຊຸມສະມັດຊາໃຫ່ຍຂອງອົງການສະຫະປະຊາຊາດ ໄດ້ຮັບຮອງເອົາແຜນປະຕິບັດງານສາກົນ ກ່ຽວກັບ ການຕ້ານການຄ້າມະນຸດ, ໄດ້ຮັບຮອງເອົາຍັດຕິເລກທີ 192 ກ່ຽວກັບການເພີ່ມທະວີຄວາມພະຍາຍາມໃນການປະສານງານເພື່ອຕ້ານການຄ້າມະນຸດ ໃນປີ 2013 ແລະ ຕົກລົງເອົາວັນທີ 30 ກໍລະກົດ ຂອງທຸກໆປີ ເປັນວັນສາກົນຕ້ານການຄ້າມະນຸດ. ໃນລະດັບພາກພື້ນ ໂດຍສະເພາະ ອາຊຽນ ກໍໄດ້ກຳນົດເອົາການຕ້ານການຄ້າມະນຸດເປັນວາລະໜຶ່ງທີ່ສຳຄັນຂອງບັນດາປະເທດອາຊຽນ, ໄດ້ຮັບຮອງເອົາຖະແຫລງການຕ້ານການຄ້າມະນຸດ ໂດຍສະເພາະແມ່ຍິງ ແລະ ເດັກນ້ອຍ ໃນວັນທີ 29 ພະຈິກ 2004 ທີ່ ນະຄອນຫລວງວຽງຈັນ, ໄດ້ຮັບຮອງເອົາແຜນປະຕິບັດງານອາຊຽນ ແລະ ສົນທິສັນຍາວ່າດ້ວຍການຕ້ານການຄ້າມະນຸດໂດຍສະເພາະແມ່ຍິງ ແລະ ເດັກນ້ອຍ ໃນປີ 2015 (ສປປ ລາວ ເປັນພາຄີ 2017).
ພ້ອມກັນນັ້ນ, ເພື່ອຮ່ວມມືກັບສາກົນ ແລະ ພາກພື້ນ, ກໍ່ຄືກັບບັນດາປະເທດໄກ້ຄຽງ, ສປປ ລາວ ພວກເຮົາຍັງໄດ້ເຂົ້າເປັນພາຄີ ແລະ ໃຫ້ສັດຕະຍາບັນສົນທິສັນຍາ ແລະ ລົງນາມສັນຍາສອງຝ່າຍຫຼາຍສະບັບທີ່ກ່ຽວຂ້ອງກັບການຕ້ານການຄ້າມະນຸດ ເປັນຕົ້ນແມ່ນສົນທິສັນຍາໃນຂົງເຂດສິດທິມະນຸດ, ສົນທິສັນຍາ ວ່າດ້ວຍ ການຕ້ານອາຊະຍາກໍາຂ້າມຊາດທີ່ມີການຈັດຕັ້ງ, ສົນທິສັນຍາກ່ຽວຂ້ອງກັບແຮງງານ ແລະ ອື່ນໆ.
ໃນກອງປະຊຸມຄັ້ງນີ້, ບັນດາຜູ້ເຂົ້າຮ່ວມ ຍັງໄດ້ປຶກສາຫາລື ແລະ ແລກປ່ຽນບົດຮຽນຄໍາຄິດຄໍາເຫັນຊຶ່ງກັນ ແລະ ກັນ ລະຫວ່າງ ເຈົ້າໜ້າທີ່ຂອງເຂດທີ່ມີຄວາມສ່ຽງໃນການຕົກເປັນຜູ້ຖືກເຄາະຮ້າຍຈາກການຄ້າມະນຸດ ແລະ ຊອກຫາວິທີແກ້ໄຂທີ່ຖືກຕ້ອງ ແລະ ສອດຄ່ອງກັບລະບຽບການສາກົນ ໂດຍສະເພາະ ສົນທິສັນຍາພາກພື້ນ ແລະ ສາກົນທີ່ ສປປ ລາວ ເປັນພາຄີ ແລະ ມີພັນທະຈັດຕັ້ງປະຕິບັດ ລວມທັງກົນໄກການຮ່ວມມື ແລະ ຈັດຕັ້ງປະຕິບັດວຽກງານດັ່ງກ່າວຂອງຂະແໜງການທີ່ກ່ຽວຂ້ອງ ໂດຍອີງໃສ່ກົດໝາຍ ແລະ ລະບຽບການພາຍໃນ ຂອງ ສປປ ລາວ. ພ້ອມດຽວກັນນັ້ນ, ກໍໄດ້ຮັບຊາບວຽກງານຕ່າງໆ ທີ່ພົວພັນ ແລະ ປິ່ນອ້ອມ ກ່ຽວກັບ ການສະກັດກັ້ນ ແລະ ຕ້ານການຄ້າມະນຸດຂອງ ສປປ ລາວ.